**Årsrapport for LMU studieåret 2022-2023**

# 1. Årsrapportens oppbygning

Rapporten tar for seg de mest sentrale saksområdene utvalget har arbeidet med i studieåret. Samtlige saker kan leses i referater fra møtene som ligger på læringsmiljøutvalgets [nettside](https://www.uio.no/om/organisasjon/utvalg/laringsmiljoutvalget/moter/).

# 2. Historikk LMUs opprettelse og mandat

Læringsmiljøutvalget (LMU) ved UiO ble opprettet 1. august 2003. Dagens funksjonsbeskrivelse er behandlet i LMU 31.08.06, revidert 10.06.10 og godkjent av universitetsdirektør og rektor. Funksjonsbeskrivelsen lyder: «LMU skal -i henhold til Lov om universiteter og høyskoler § 4-3 være et rådgivende organ for universitetsstyret/universitetsledelsen i spørsmål som gjelder universitetets fysiske og psykososiale læringsmiljø. Læringsmiljø forstås som aktivitet tilknyttet de områder som UiO disponerer og områder hvor det skjer undervisningsaktiviteter i regi av UiO (…). I tillegg skal Læringsmiljøutvalget ifølge loven holdes orientert om klager som institusjonen mottar fra studenter som gjelder læringsmiljøet.

# 3. Møtefrekvens

I løpet av studieåret 2022/2023 hadde utvalget seks møter. Alle møtene ble avholdt fysisk på Blindern.

# 4. Temaer på LMUs møter

Temaene på LMUs møter har spent vidt, og dekket fysisk, organisatorisk, og pedagogisk læringsmiljø. Temaene har vært:

**Studiestart høst 2022**

Flere felles arrangement på UiO ble gjennomført, blant annet velkomstseremoni, ombruksdagen, og klar, ferdig, UiO. I tillegg har fakultetene egne arrangement. Kommunikasjonsavdelingen vil jobbe videre med:

* Studentkommunikasjonen fra studentene får studietilbudet til de starter på UiO
* Støtte til fakultetene for å videreutvikle fadderordningen
* Øke kompetansen til fadderne ytterligere
* Videreutvikle de sentrale arrangementene ved UiO

LMU mener det bør være videre fokus på studiestart, og at studiestarten skal strekke seg ut over den første uken. Tiltak bør fordeles utover hele det første studieåret.

Saken ble også tatt opp i felles møte mellom utdanningskomiteen og LMU, samt at det var et av temaene for felles møte mellom LMU’ene på tvers av institusjoner (se sak senere).

**Grønt studentkontor ved UiO**

Prosjektet inngår i UiOs helhetlige klima- og miljøstrategi og ledes av Anne Line Sandåker. Prosjektet har en prøveperiode fra oktober 2022 og ut 2024, og skal evalueres i 2024 for mulig videreføring. Kontoret skal være studentdrevet med ansattstøtte, og skal jobbe med saker som handler om klima og miljøarbeid.

LMU er positive til prosjektet og anbefaler at tiltaket bør gjøres kjent både internt på UiO, men også utenfor. SiO har egen bærekraftansvarlig og ønsker videre samarbeid.

**Prosjekt studentinnovasjon**

UiO har lagt et bredt innovasjonsbegrep til grunn der samfunnsinnovasjon og sosialt entreprenørskap også er viktige områder å jobbe med. Prosjektet henger tett sammen med UiOs strategi 2030 om å «utdanne studenter med kunnskap, evne og vilje til å skape en bedre verden».

Et av målene med prosjektet er å hjelpe studentene til å forstå hvordan reisen er fra idé til marked. Prosjektet samarbeider med The Innovation Effect (TIK-senteret) hvor studenter løser konkrete utfordringer fra bedrifter.

Fokusområder for prosjektet vil være informasjonsarbeid og rekruttering, utvikling av tilbud som skaper sterkere kobling mellom utdanning og innovasjon, samt samarbeid med bedrifter og andre innovasjonsprosjekter. Prosjektet vil også se på tiltak lignende bærekraftsertifikatet, for å utvikle tverrfaglig studentinnovasjon.

LMU støtter prosjektet og foreslår samarbeid med Oslo Science City, samt bedrifter i forbindelse med Karrieredagen.

**Retningslinjer om tilrettelegging for studentorganers virksomhet ved UiO**

Universitetsstyret vedtok i desember 2020 at UiO skulle utarbeide retningslinjer for studentdemokrati og studentmedvirkning på fakultets- og instituttnivå.

Arbeidet har vært et samarbeid mellom Studieavdelingen og Studentparlamentet. Fakultetenes faglige og administrative ledelse, samt studentledere ved fakultetet har blitt involvert i prosessen. Enhet for internrevisjon (EIR) har i tillegg gjennomført en revisjon som er en del av kunnskapsgrunnlaget for utforming av forslag til rammer for studentmedvirkning ved UiO.

Forslag om retningslinjer har vært på høring, hvor fristen for å sende inn uttalelse var 1. februar 2023.

Videre prosess er at høringsforslagene som har kommet inn, vil bli behandlet i dekanmøte. Endelig forslag vil så bli sendt til universitetsstyret for vedtak.

LMU er enig i at det trengs retningslinjer for studentinvolvering og støtter arbeidet som gjøres i forbindelse med dette. LMU anbefaler at videre arbeid fokuserer spesielt på studentinvolvering i praksis, herunder kulturbygging, opplæring, honorering etc. I tillegg presiserer LMU at uformelle arenaer også er viktig for å sikre involvering og engasjement.

**Digitalt læringsmiljø 2030 (DLM 2030)**

DLM 2023 er et utredningsprosjekt ledet av Lex Nederbragt. Prosjektet skal se på hvordan UiO kan tilrettelegge for, og utvikle et godt digitalt læringsmiljø i årene framover. UiO ønsker å ha et brukerorientert perspektiv for framtiden. Det er viktig at de digitale systemene møter behovet til alle ved UiO, både ansatte og studenter.

UiO har et komplekst og stort digitalt læringsmiljø som består av blant annet Canvas, Inspera, Panopto etc. Det er mange system og disse må kunne fungere godt hver for seg, men også være sømløse.

Bakgrunn for DLM 2030 er innsiktsrapporten fra SIKT og nye anskaffelsesprosesser fra 2023. Prosjektet skal vurdere forslagene fra SIKT opp mot UiOs behov, og komme med forslag til framtidig digitalt læringsmiljø. Målet er at de digitale systemene skal fungere godt for alle ved UiO, både studenter og ansatte. Prosjektet skal levere rapport i juni 2023.

LMU støtter prosjektet og mener at UiO må tenke helhetlig og nytt om undervisning. Den digitale utviklingen skjer raskt og UiO må være oppdatert. Samtidig har UiO har allerede flere gode digitale system og det er viktig å se disse i lys av eventuelle nye system. LMU anbefaler bred representativitet ved ønske om innspill til prosjektet, samt kobling til næringslivet for kunnskapsdeling på nye måter.

Saken følges opp i LMU når prosjektet har levert sin rapport.

**Felles LMU- møte**

14. desember ble det avholdt et felles LMU-møte med BI, UiO, OsloMet og Høyskolen Kristiania. Kun de faste medlemmene av LMU’ene var invitert.

Formålet med møtet var å diskutere samarbeid på tvers av LMU’ene, for å se om noe kan gjøres i fellesskap for å styrke og utvikle Oslo som studentby. I møtet kom det fram at alle institusjonene ønsker samarbeid på tvers, og at fokuset skal være studiestart i et lengre perspektiv.

LMU ved UiO vil arrangere et fysisk møte med LMU’ene for å jobbe videre med samarbeidet.

**Felles møte mellom Utdanningskomiteen (UK) og LMU**

13. juni ble det avholdt [felles møte med UK og LMU](https://www.uio.no/om/organisasjon/utvalg/utdanningskomiteen/moter/2023/mote-nr-4/referat.html). Tema for møtet var førsteårsstudenten og hvordan det arbeides med studiestart gjennom det første studieåret. Kommunikasjonsavdelingen, Studiedekan ved HF og MN, SiO, og Studentparlamentet var blant innlederne.

LMU vil følge opp sak om førsteårsstudenten videre i kommende studieår.

# 5. Øvrige saker i LMU 2022-2023

* Si fra-rapport for 2022
* SHoT 2022
* NOKUT-rapport. Tilsyn med det systematiske kvalitetssystemet

# 6. LMUs sammensetting

Studentparlamentet og UiO har 4 representanter hver i utvalget, i tillegg til faste observatører. De fire faste medlemmene i LMU ble oppnevnt av rektor ved oppstarten av LMU i 2003. Det ble høsten 2006 utarbeidet en funksjonsbeskrivelse for LMU hvor det ble vedtatt at studiedekan stiller for to år om gangen, og at vervet går på omgang. Denne rulleringen ble iverksatt studieåret 2007/2008. Valg av studentmedlemmer skjer hver sommer, og for å sikre kontinuiteten velges 2 av studentmedlemmene for 2 år av gangen.

**LMUs sammensetting pr. 7. juni 2023:**

**Medlemmer**

Oline Marie Sæther (student)

Trym Fjeldheim Karlsen (student)

Sara Mediå (student)

Elisabeth Hoksmo Olsen (student)

Viserektor for utdanning Bjørn Stensaker

Avdelingsdirektør Hanna Ekeli, avdeling for studieadministrasjon (SADM)

Studiedekan Eli Feiring (MED)

Direktør Leif Johnny Johannessen, Eiendomsavdelingen (EA)

**Vara**

Karl Henrik Storhaug Reinås (student)

Student Ittqa Hussain (student)

**Faste observatører**

Studentsamskipnaden i Oslo (SiO) (admin direktør, direktør SiO helse)

Enhet for HMS og beredskap (HMS)

Universitetsbiblioteket (UB)

LINK – Senter for læring og utdanning

Tilretteleggingsrådgiver (SADM)

Leder av Det Norske Studentersamfund (DNS)

Studentombudet

**Sekretær:** Lise Egenberg, seksjon for studiekvalitet, e-post [lise.egenberg@admin.uio.no](mailto:lise.egenberg@admin.uio.no)